b'\n_START_ARTICLE_\nWednesbury Old Athletic F.C.\n_START_SECTION_\nF\xc3\xb8rste klub (1874-93)\n_START_PARAGRAPH_\nDen f\xc3\xb8rste klub begyndte sin tilv\xc3\xa6relse i oktober 1874 under navnet Wednesbury Literary & Athletic Institute, men allerede \xc3\xa5ret efter skiftede den navn til Wednesbury Old Athletic Club (WOAC). WOAC var med til at stifte Birmingham & District Football Association i december 1875 og vandt den f\xc3\xb8rste udgave af Birmingham Senior Challenge Cup i 1877 efter en finalesejr p\xc3\xa5 3-2 over Stafford Road. Triumfen blev gentaget to \xc3\xa5r senere, og efter at v\xc3\xa6re blevet medlem af Staffordshire Football Association vandt klubben Staffordshire Senior Cup i 1880, hvor Old Athletic vandt 2-1 over Aston Villa i finalen._NEWLINE_Klubben debuterede i FA Cup\'en i s\xc3\xa6sonen 1881-82, hvor den n\xc3\xa5ede kvartfinalerne efter bl.a. at have sl\xc3\xa5et Aston Villa med 4-2 undervejs. I 1886 tabte klubben imidlertid med hele 13-0 til Villa i samme turnering (hvilket fortsat er Aston Villa st\xc3\xb8rste sejr), og en anden gang blev holdet sl\xc3\xa5et ud af Blackburn Rovers. The Old Uns spillede med i alle FA Cup-turneringerne indtil klubben lukkede i 1893, men kvartfinalepladsen i dens debutturnering forblev dens bedste resultat, og efter 1888 n\xc3\xa5ede den aldrig l\xc3\xa6ngere end til kvalifikationsrunderne._NEWLINE_Wednesbury Old Athletic spillede i Birmingham & District League fra 1890 til 1891, inden den blev optaget i Midland League, hvor den spillede de n\xc3\xa6ste to s\xc3\xa6soner. I den f\xc3\xb8rste s\xc3\xa6son i Midland League endte klubben p\xc3\xa5 en fjerdeplads, men derefter gik det ned ad bakke. Der var ikke basis for en professionel fodboldklub i Wednesbury, og Old Athletic lukkede i juli 1893._NEWLINE_Den oprindelige klub spillede i begyndelsen sine hjemmekampe p\xc3\xa5 Well\'s Field, som Rooth Street nu l\xc3\xb8ber igennem, over for pubben Horse & Jockey. Senere spillede klubben p\xc3\xa5 Athletic Ground, p\xc3\xa5 den \xc3\xb8vre side af Wood Green Cemetery, som i dag er den del af Brunswick Park. Dens bedst kendte hjemmebane er ofte anf\xc3\xb8rt som The Oval p\xc3\xa5 St Paul\'s Road, Wood Green, normalt omtalt som Elwell\'s Ground efter en fabrik med samme navn i omr\xc3\xa5det. Den l\xc3\xa5 i n\xc3\xa6rheden af Bescot Junction (Junction 9 p\xc3\xa5 motorvej M6 i moderne termer) og Wood Green Station. Det er ogs\xc3\xa5 t\xc3\xa6t p\xc3\xa5 stedet, hvor Wood Green High School ligger i dag, og hvor der indtil for nylig l\xc3\xa5 en bane kendt som "Elwell\'s". Navnet "Elwell" refererer til Edward Elwell, der ejede en stor smedje i Wednesbury, der tidligere l\xc3\xa5 i Wood Green.\n_START_SECTION_\nAnden klub\n_START_PARAGRAPH_\nDen anden klub blev dannet ud fra resterne af den f\xc3\xb8rste, men dens levetid blev kort. Klubben var ikke i stand til at finde en fast hjemmebane, og den trak sig fra Walsall Junior League halvvejs gennem den f\xc3\xb8rste s\xc3\xa6son og lukkede efterf\xc3\xb8lgende.\n_START_SECTION_\nTredje klub (1891-1924)\n_START_PARAGRAPH_\nDen tredje klub begyndte sin tilv\xc3\xa6relse omkrig 1891 under navnet Wednesbury Excelsior. Den spillede lokale pokal- og venskabskampe, indtil den i 1896 blev optaget i West Midlands Amateur League. Klubben sluttede som nr. 2 i ligaen i den f\xc3\xb8rste s\xc3\xa6son og skiftede i 1897 til Walsall & District League, og samtidig skiftede den navn til Wednesbury Old Athletic. WOAC spillede i denne liga i 10 s\xc3\xa6soner og vandt ligatitlen 1900 og 1905, Staffordshire Junior Cup tre gang p\xc3\xa5 seks s\xc3\xa6soner, samt forskellige lokale pokalturneringer. I 1907 blev Wednesbury Old Athletic optaget i Birmingham Combination, hvor den spillede i tre s\xc3\xa6soner, inden den blev optaget i den professionelle Birmingham & District League. Her kom holdet op mod modstandere de senere Football League-klubber Crewe Alexandra, Kidderminster Harriers, Shrewsbury Town, Stoke City, Walsall og Wrexham, samt flere af Football League-klubbernes reservehold. The Old Uns sluttede aldrig bedre end nr. 12 ud af 18 hold i denne liga og forlod turneringen i 1924 efter at have v\xc3\xa6ret n\xc3\xb8dt til at ans\xc3\xb8ge om genvalg til ligaen seks s\xc3\xa6soner i tr\xc3\xa6k. Klubben gled i stedet ned i Birmingham Combination, men efter at have opn\xc3\xa5et blot \xc3\xa9t point i de tolv f\xc3\xb8rste kampe trak Old Athletic sig fra turneringen, og klubben lukkede._NEWLINE_Klubben spillede p\xc3\xa5 flere forskellige hjemmebaner, herunder \'The Press Ground\' i Wood Green (fra 1894 til 1896), The Oval (1896-98), The Central Grounds p\xc3\xa5 Lloyd Street (1898-1910) og The Leabrook Grounds (ogs\xc3\xa5 kendt som The Boat) p\xc3\xa5 Leabrook Road (1910-24).'